Μελωμένη χοιρινή σπάλα κατσαρόλας με κάστανα  και ξερά φρούτα
Η χοιρινή σπάλα εμπλουτίζεται με χειμωνιάτικα φρούτα και καρπούς και γίνεται ένα πιάτο πληθωρικής, σύνθετης νοστιμιάς, που μαγειρεύεται σχεδόν μόνο του!
1 σπάλα χοιρινή, με το κόκαλο, 1.500-1.800 γρ. (σε ενιαίο κομμάτι), 70 ml ελαιόλαδο, 30 ml μπράντι, 1 κοφτό κουτ. γλυκού τριμμένο μοσχοκάρυδο, 1 κοφτό κουτ. γλυκού καρδάμωμο σε σκόνη, 1 φύλλο δάφνης, 2 σκελίδες σκόρδου, ολόκληρες, 12 ξερά κρεμμυδάκια του στιφάδου, καθαρισμένα, 24 ξερά δαμάσκηνα χωρίς κουκούτσια, 24 ξερά σύκα, 3 κουτ. σούπας μαύρες σταφίδες, 10-15 κάστανα, ψημένα και καθαρισμένα (μπορούμε να βάλουμε και έτοιμα καθαρισμένα), αλάτι, φρεσκοτριμμένο πιπέρι
Για τη μελωμένη χοιρινή σπάλα κατσαρόλας με κάστανα και ξερά φρούτα, αλατίζουμε ολόγυρα τη σπάλα και την αφήνουμε εκτός ψυγείου για περίπου 1 ώρα. Σε φαρδιά και βαθιά κατσαρόλα σοτάρουμε τη σπάλα στο ελαιόλαδο για 6-7 λεπτά, μέχρι να ροδίσει όσο γίνεται από όλες τις μεριές.Σβήνουμε με το μπράντι, αφήνουμε για 1 λεπτό να εξατμιστεί το αλκοόλ και προσθέτουμε τα μπαχαρικά, τη δάφνη, το σκόρδο και τα κρεμμυδάκια. Προσθέτουμε ζεστό νερό τόσο ώστε να μισοσκεπάσει το κρέας και αφήνουμε να πάρει βράση.Χαμηλώνουμε τη φωτιά, σκεπάζουμε καλά την κατσαρόλα και μαγειρεύουμε για περίπου 2 ώρες, μέχρι το κρέας να μαλακώσει καλά. Περίπου 30 λεπτά πριν αποσύρουμε, ρίχνουμε στην κατσαρόλα τα ξερά φρούτα, τα κάστανα, αλάτι και πιπέρι.Αφαιρούμε το κρέας και τα υπόλοιπα στερεά υλικά με τρυπητή κουτάλα και τα τακτοποιούμε σε πιατέλα. Βάζουμε τη σάλτσα να βράσει σκέτη, σε δυνατή φωτιά, για 10-15 λεπτά ή μέχρι να μειωθεί ελαφρώς και να δέσει όσο θέλουμε. Σερβίρουμε, τη μελωμένη χοιρινή σπάλα κατσαρόλας με κάστανα και ξερά φρούτα, με τη σάλτσα.
Κάστανα,Ξερά δαμάσκηνα,Χοιρινό,Χριστούγεννα